DA Den Europæiske Unions Tidende CE 84/818

(2004/C 84 E/0913)

SKRIFTLIG FORESPØRGSEL P-0608/04

af Patricia McKenna (Verts/ALE) til Kommissionen

(23. februar 2004)

Om: Kommissionens politiske intentioner i forbindelse med gmo'er

Den 18. december 2003 vedtog et stort flertal af Europa-Parlamentets medlemmer betænkning A5-0465/2003 om sameksistens mellem genetisk modificerede afgrøder og konventionelt og økologisk landbrug.

Kan Kommissionen i betragtning heraf oplyse Europa-Parlamentet om sine politiske intentioner, hvad angår følgende:

— Vil Kommissionen foreskrive mærkning af gmo'er i frø ved den teknisk målbare og sikre påvisnings-grænse med udgangspunkt i artikel 21, stk. 2, i direktiv 2001/18/EF (1), og tage hensyn til de videnskabelige vurderinger med hensyn til den praktiske anvendelighed (punkt 2)?

— Vil Kommissionen på fællesskabsplan skabe ensartede og bindende ordninger om sameksistens af genetisk modificerede afgrøder og ikke genetisk modificerede, konventionelle afgrøder og opfordre Europa-Parlamentet til i den forbindelse at inddrages i den fælles beslutningsprocedure (punkt 3)?

— Vil Kommissionen fremlægge et forslag til fællesskabsomfattende, erstatningsretlige bestemmelser, der er undergivet domstolskontrol, og som sikrer en passende erstatningsgaranti for ansøgeren, der skal indgå som en fast del af proceduren til opnåelse af tilladelse til markedsføring af GMO'er (punkt 8)?

— Vil Kommissionen endelig forpligte sig formelt til ikke at godkende udsætning af yderligere genetisk modificerede plantevarianter, så længe der ikke er vedtaget og indført bindende ordninger om sameksistens, som understøttes af en erstatningsordning, som utvetydigt bygger på princippet om, at forureneren betaler?

Svar afgivet på Kommissionens vegne af Margot Wallström

(31. marts 2004)

Hvad tærskelværdier angår, giver artikel 21, stk. 2, i direktiv 2001/18/EF (2) mulighed for, at mærkningskravene fraviges, hvis utilsigtede og teknisk uundgåelige spor af GMO'er ikke kan udelukkes i andre produkter. Kommissionen er nu, inden for rammerne af denne artikel, i færd med at forberede en afgørelse om tærskelværdier for mærkning af GM-frø, under hvilke utilsigtet forekomst af GM-frø i konventionelle frøpartier ikke skal mærkes. Ved fastsættelsen af disse tærskelværdier vil der blive taget hensyn til den nugældende tærskel på 0,9 % for fødevarer og foderstoffer, der stammer fra planter fra de pågældende frøpartier, og der vil også blive taget hensyn til, at tærskelværdierne skal være praktisk anvendelige og håndhævelige. Lignende tærskelværdier vil derefter blive vedtaget efter forvaltningsudvalgsproceduren inden for rammerne af frølovgivningen.

Hvad foranstaltninger vedrørende sameksistens angår, mener Kommissionen, at den kun bør spille en rådgivende rolle, og den har derfor ikke til hensigt at opstille ensartede og bindende regler om sameksistens på EU-plan. Grunden hertil er, at sameksistens-foranstaltningers proportionalitet, effektivitet og omkostningseffektivitet oftest hænger sammen med nationale og regionale (eller endog lokale) miljømæssige, topografiske og klimatiske forhold og de anvendte landbrugsmetoder, og disse forhold og metoder varierer stærkt både mellem medlemsstaterne og inden for de enkelte medlemsstater. Kommissionen mener derfor, at en tilgang baseret på »nærhedsprincippet« er den mest hensigtsmæssige til udformning og gennemførelse af foranstaltninger vedrørende sameksistens, og den nye artikel 26 a i direktiv 2001/18/EF kan tjene som retsgrundlag for sådanne foranstaltninger. Det skal bemærkes, at alle udkast til foranstaltninger, som vil kunne skabe tekniske handelshindringer eller være i strid med metoden for fuldstændig harmonisering, skal anmeldes til Kommissionen i overensstemmelse med direktiv 98/34/EF (3).

De erstatningsretlige bestemmelser vil afhænge af medlemsstaternes generelle tilgang til sameksistens-spørgsmålet og bør derfor behandles som en integreret del af pakken af foranstaltninger på dette område. Kommissionen har derfor også ønsket at anvende nærhedsprincippet på erstatningsreglerne i tilknytning til sameksistens. Kommissionens politik har altid været, at erstatningsansvar bør behandles på nationalt plan, og har anmodet medlemsstaterne om at vurdere, om deres lovgivning om erstatningsansvar var egnet til håndtering af spørgsmål i forbindelse med sameksistens. Den vil tage dette spørgsmål op igen i 2005, som led i en rapport om sameksistens, hvori den vil opregne de forskellige medlemsstaters foranstaltninger på området.

Kommissionen er i sin egenskab af EF-traktatens vogter forpligtet til at sikre, at Fællesskabets lovgivning gennemføres fuldt ud i hele Fællesskabet. Direktiv 2001/18/EF og den nyligt vedtagne forordning (EF) nr. 1829/2003 (4) indeholder regler om godkendelse af GMO'er, og Kommissionen agter at sørge for, at denne lovgivning håndhæves til fulde.

(1) EFT L 106 af 17.4.2001, s. 1.

(2) Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF — Kommissionens erklæring, EFT L 106 af 17.4.2001.

(3) Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter, EFT L 204 af 21.7.1998.

(4) Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer, EUT L 268 af 18.10.2003.